»De nye asylstramninger, som blandt andet betyder, at flygtninge kan frihedsberøves, uden at det er godkendt af en dommer, skal hastes igennem Folketinget. 101 siders lovtekst, som vi fik i går aftes. Organisationer og offentlighed er ikke blevet hørt«.

Sådan lød Det radikale Venstres nødråb på de sociale medier, da regeringen i oktober sidste år, på få dage, lynbehandlede en ny, vidtgående flygtningelov - på et tidspunkt, hvor strømmen af flygtninge var så massiv, at den kunne ses på de danske motorveje.

Med nødråbet forsøgte de radikale, at etablere en høringsfase, hvor borgere, virksomheder, organisationer og foreninger, på få døgn, kunne lufte deres relevante indvendinger, kommentarer og input til den nye lovpakke.